04. 04. 2019 13:57
27-ročný rodák zo Strážskeho Matúš Mazár patrí k najvýraznejším talentom operného spevu na Slovensku. Už vo veľmi mladom veku zbieral úspechy na rôznych celosvetových súťažiach i operných scénach. Ešte v roku 2012, ako druhý Slovák v histórii vôbec, sa dostal do Svetového zboru mladých. V roku 2014 získal 3. miesto na speváckej súťaži Antonína Dvořáka v Karlových Varoch a rok predtým si zo svetovej speváckej súťaže Musica Sacra v Ríme odniesol mimoriadne ocenenie – Cenu pre najmladšieho účastníka súťaže. Dnes študuje operný spev na prestížnej salzburskej univerzite. O svojej ceste k spevu porozprával Lívii Godovej tento talentovaný východniar.
Rodisko Wolfganga Amadea Mozarta – malebný rakúsky Salzburg – sa stalo domovom aj pre mladého Strážana Matúša Mazára. S hudbou začínal na Základnej umeleckej škole práve v Strážskom, a to hraním na akordeóne a spievaním ľudových piesní. Dnes pravidelne hosťuje na významných talianskych, nemeckých, českých či rakúskych scénach. Na prestížnej Mozartovej univerzite študuje v súčasnosti ako jediný Slovák. Ako ho tam prijali, aj na to sa Lívia Godová pýtala barytonistu Matúša Mazára.